Vepsa kultuuriseltsi esimehe, etnograafi ja poliitiku Zinaida Strogalštšikova sünniküla pole enam olemas. Kaheksakümnendate alguses likvideeriti Saarijärvi küla kui perspektiivitu. Peterburi oli sealt 300 kilomeetrit, Petroskoisse ehk vene keeles Petrozavodskisse samuti 300. Praegu on külast jäänud vaid nimi ja järv ning püha saar järvel.    Zinaida ema kõneles vaid  vepsa keelt, neiu ise õppis kooli jaoks tarviliku vene keele selgeks külatänaval. Ülikooli sissesaamise eel oli ta läbi lugenud ka esimese raamatu vepslastest. "Teadsin, et olen vepslane, aga mida vepslased endast üldse kujutavad, kust tuleme ja kuhu läheme, ei teadnud ma sugugi," rääkis ta põhjustest, miks valis õppeaineks etnograafia, veelgi täpsemalt - vepsa etnograafia.